Diari Oficial de la Generalitat Valenciana


Sumari del DOGV 7883, del 28-09-2016 (2016/7441)

ORDRE 61/2016, de 23 de setembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions destinades a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/09/23/61/dof/vci/html**

### Dades del document

Número de DOGV
:   7883

Data del DOGV
:   28-09-2016

Secció del DOGV
:   I. DISPOSICIONS GENERALS

Número del document
:   2016/7441

CVE
:   DVBQ-E-0012-1436

Data del document
:   23-09-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 61/2016, de 23 de setembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions destinades a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana. [2016/7441]  
ÍNDEX  
  
Preàmbul  
Títol I. Disposicions generals  
Article 1. Objecte i finalitat  
Article 2. Beneficiaris i requisits  
Article 3. Obligacions dels beneficiaris  
Article 4. Despeses subvencionables  
Títol II. Procediment  
Article 5. Sol·licituds i documentació  
Article 6. Tramitació del procediment  
Article 7. Criteris d'atorgament de la subvenció  
Article 8. Resolució de la convocatòria  
Títol III. Disposicions comunes de gestió econòmica i de règim normatiu i sancionador  
Article 9. Justificació de la subvenció  
Article 10. Règim de pagament de la subvenció  
Article 11. Compatibilitat amb altres subvencions i ingressos  
Article 12. Circumstàncies que podran donar lloc a la modificació de la subvenció  
Article 13. Reintegrament  
Article 14. Pla de control  
Article 15. Infraccions i sancions administratives  
Disposicions finals  
Primera. Instruccions  
Segona. Entrada en vigor  
  
  
PREÀMBUL  
  
La Generalitat, de conformitat amb l'article 49.1.6a de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, modificada per la Llei Orgànica 1/2006, de reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, té competències plenes en matèria d'arxius que no siguen de titularitat estatal, i un dels seus objectius és la conservació del patrimoni documental valencià. Una part molt important d'aquest patrimoni es localitza en els arxius municipals, molts dels quals no tenen els mitjans suficients per a poder atendre la conservació i restauració de la seua documentació.  
Per això, la Conselleria d'Educació, Investigació, Cultura i Esport, de conformitat amb la Llei 3/2005, de 15 de juny, de la Generalitat, d'Arxius, té el propòsit de subvencionar les entitats locals perquè desenvolupen projectes de digitalització i de restauració de la documentació històrica de l'arxiu municipal, així com projectes destinats a la millora de les seues instal·lacions, ja que tot això contribueix a la conservació i difusió del patrimoni documental valencià.  
  
Amb l'aprovació d'aquesta ordre es pretén establir les bases per a la convocatòria de subvencions destinades a la consecució de l'esmentat propòsit.  
En relació amb la política de competència de la Unió Europea, no cal notificar o comunicar a la Unió Europea les subvencions que es convoquen perquè no compleixen els requisits de l'avantatge econòmic per a una empresa ni el falsejament de la competència previstos en l'apartat 1 de l'article 107 del Tractat de Funcionament de la Unió Europea, i no afecten, per tant, els intercanvis comercials entre els estats membres.  
  
En conseqüència, fent ús de les facultats que em confereixen els articles 160.2.b i 165.1 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions, el Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, modificat pel Decret 10/2015, de 6 de juliol, el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport; vistos els informes preceptius de l'Advocacia de la Generalitat i de la Intervenció Delegada, i d'acord amb el dictamen del Consell Jurídic Consultiu de la Comunitat Valenciana,  
  
  
  
ORDENE  
  
TÍTOL I  
Disposicions generals  
  
Article 1. Objecte i finalitat  
La present ordre té per objecte aprovar les bases reguladores que regiran la concessió de subvencions destinades a finançar les despeses derivades de la digitalització i de la restauració de documents d'arxius anteriors a l'any 1940, així com les despeses derivades de l'adquisició d'equipament per a la correcta conservació i utilització dels fons documentals existents en els arxius municipals de la Comunitat Valenciana. Aquestes subvencions contribuiran al finançament parcial de les esmentades despeses, fins al màxim del 50 % del cost de la inversió realitzada.  
  
S'entén per arxiu el que disposa l'article 80.1 de la Llei 4/1998, d'11 de juny, modificada per la Llei 5/2007, de 9 de febrer, de la Generalitat, de Patrimoni Cultural Valencià.  
  
Article 2. Beneficiaris i requisits  
1. Podran obtindre la condició de beneficiaris d'aquestes subvencions els municipis i les entitats locals menors de la Comunitat Valenciana que realitzen inversions en la digitalització i en la restauració de la documentació històrica anterior a l'any 1940 existent en l'arxiu municipal, així com inversions en la millora de les seues instal·lacions, amb la finalitat de millorar la conservació i la difusió del patrimoni documental. Així mateix, les fundacions i institucions culturals municipals de la Comunitat Valenciana que tinguen com una de les seues funcions la gestió de l'arxiu municipal, i que realitzen les inversions anteriorment citades.  
Les esmentades inversions hauran de tindre una despesa mínima que s'indicarà en la convocatòria.  
2. Els beneficiaris hauran de complir els requisits següents:  
a) No incórrer en les prohibicions per a obtindre la condició de beneficiari previstes en l'article 13 de la Llei 38/2003, de 17 de novembre, General de Subvencions.  
b) Trobar-se al corrent del pagament d'obligacions per reintegrament de subvencions.  
c) Trobar-se al corrent, al finalitzar el termini de presentació de sol·licituds, en el compliment de les obligacions tributàries i davant de la Seguretat Social, de conformitat amb el que estableixen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
d) Estar al corrent en el compliment de l'obligació de rendició de comptes anuals davant de la Sindicatura de Comptes, de conformitat amb la normativa aplicable i amb el que exigeix l'article 199, apartats 4 i 5, de la Llei 8/2010, de 23 de juny, de la Generalitat, de Règim Local de la Comunitat Valenciana (modificada per la Llei 7/2014, de mesures fiscals, de gestió administrativa i financera i d'organització de la Generalitat).  
e) En el cas de municipis de més de deu mil habitants, l'arxiu haurà d'estar dotat de personal arxiver segons indica l'article 36 de la Llei 3/2005, de 15 de juny, de la Generalitat, d'Arxius.  
  
Article 3. Obligacions dels beneficiaris  
A més de les obligacions que amb caràcter general s'estableixen en l'article 14 de la Llei 38/2003, de 17 de novembre, General de Subvencions, són obligacions dels beneficiaris, les següents:  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.  
2. Justificar davant de l'òrgan concedent el compliment dels requisits i de les condicions, així com la realització de l'activitat dins del termini d'admissió de les sol·licituds. Les despeses s'acreditaran per mitjà de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, d'acord amb l'article 30.3 de la Llei 38/2003, de 17 de novembre, General de Subvencions.  
3. Sotmetre's a les actuacions de comprovació que haja d'efectuar l'òrgan concedent, així com qualssevol altres de comprovació i control financer que puguen realitzar els òrgans de control competents, per a la qual cosa aportaran la informació que els siga requerida en l'exercici de les actuacions anteriors, d'acord amb el que estableix l'article 46 de la Llei 38/2003, de 17 de novembre, General de Subvencions.  
4. Comunicar a la conselleria competent en matèria d'arxius, l'obtenció d'altres subvencions, ingressos o recursos procedents de qualssevol administracions o ens públics o privats i concedits per a la mateixa finalitat. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
5. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control, així com la documentació comptable.  
6. Donar a conéixer de manera inequívoca que es tracta d'una acció subvencionada per la Generalitat a través de la conselleria competent en matèria d'arxius.  
7. Reintegrar els fons percebuts en els supòsits previstos en l'article 37 de la Llei 38/2003, de 17 de novembre, General de Subvencions, i d'acord amb el que estableix l'article 172 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
8. Complir les obligacions que li siguen d'aplicació previstes en la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana.  
9. Permetre el lliure accés públic dels investigadors als fons com estableix l'article 56.2 de la Llei 3/2005, de 15 de juny, de la Generalitat, d'Arxius.  
10. Mantindre l'arxiu organitzat i en bones condicions de conservació, d'acord amb les normes i directrius que establisca la conselleria competent en matèria d'arxius.  
  
Article 4. Despeses subvencionables  
1. Aquestes subvencions contribuiran al finançament de fins a un màxim del 50 % del cost de la inversió realitzada, l'objecte de la qual queda indicada en l'article 1 d'aquestes bases. Els beneficiaris hauran d'aportar la part no finançada per la Generalitat.  
La despesa mínima subvencionable no podrà ser inferior a la quantitat indicada en la convocatòria.  
2. El tipus d'equipament per a la millora d'instal·lacions d'arxius municipals que es podrà finançar serà d'ús exclusiu per a l'arxiu. L'equipament consistirà exclusivament en prestatgeries metàl·liques d'angle ranurat, armaris compactes mòbils sobre rails, arxivadors de plànols horitzontals, deshumidificadors i termohigròmetres. Queda totalment exclòs d'aquesta convocatòria el mobiliari d'oficina.  
3. Els treballs de digitalització que es podran finançar seran els destinats a la digitalització de la documentació existent en l'arxiu municipal datada amb anterioritat a l'any 1940.  
La digitalització serà realitzada per empreses professionals. Del procés de digitalització s'obtindran pàgines digitalitzades en format TIFF, en la versió 6.0 o superior, sense comprimir (còpia màster) que permet la preservació de l'original i l'obtenció de còpies en el mateix format o en altres per a usos diversos. D'aquestes imatges en TIFF, es farà una còpia en format JPEG, de qualitat alta i mínima pèrdua d'informació, així com una còpia en format PDF/A per unitat documental. És obligatòria així mateix la generació de fitxers de metadades. Les imatges digitalitzades hauran d'incloure les metadades en un format estàndard per a la seua identificació individualitzada.  
Els requisits tècnics de la digitalització seran els següents:  
a) La captura es farà per mitjà de càmera rèflex digital o bé a través d'escàner. La càmera digital ha de comptar amb suport aeri o trípode i haurà d'estar dotada d'un sensor amb els suficients megapíxels (Mp) i els objectius adequats. L'escàner haurà de ser de tipus zenital, d'última generació i de llum freda, evitant en la mesura que es puga el contacte amb el document.  
b) La digitalització serà directa en format TIFF 6.0 o versió superior sense compressió, a escala 100 % (1:1) de totes les pàgines que componen les unitats documentals amb una resolució de 400 píxels per polzada, en mode RGB (color, 24 bit per píxel). La còpia realitzada en format JPEG a escala 100 % (1:1) de totes les pàgines que componen les unitats documentals tindrà una resolució de 200 píxels per polzada en mode RGB (color, 24 bit per píxel) amb compressió baixa. Es farà una altra còpia en format PDF/A per unitat documental, que pel seu menor pes permeta una ràpida descàrrega  
c) Una captura d'imatge correspondrà a una única cara del full del document. Es digitalitzaran tots els fulls del document, inclosos els que estiguen en blanc, en l'ordre corresponent, així com l'enquadernació i guardes si el document estiguera enquadernat. Tots els fulls de la unitat documental a digitalitzar hauran d'estar obligatòriament foliats a llapis.  
  
d) Els fitxers en format TIFF, d'una banda, i els fitxers en format JPEG i PDF/A, d'una altra, es gravaran en dos suports digitals diferents. Preferentment s'usaran discos durs externs USB 3.0.  
e) Dins de cada suport digital, l'estructuració dels fitxers en directoris i subdirectoris s'ajustarà a una organització jeràrquica en carpetes seguint l'estructura arxivística d'origen. En el primer nivell s'identificarà el nom de l'arxiu; en el segon, el fons, i en el tercer, la unitat documental, tant per als fitxers en format TIFF com en format JPEG i PDF/A.  
f) En el nivell d'unitat documental es gravaran els fulls corresponents a la dita unitat. El nom de cada una de les imatges tindrà en compte el codi d'identificació de l'arxiu (país + codi INE del municipi on s'ubica l'arxiu + acrònim de l'arxiu) i la signatura, i seguirà un ordre numèric que tindrà obligatòriament relació directa amb l'ordre dels fulls del document i, sempre que siga possible, amb la seua foliació, indicant en aquest cas si es tracta del recto (r) o del verso (v). Exemple: ES.000000.AMA/C24-5-0001r, ES.000000.AMA/C24-5-0001v, ES.000000.AMA/C24-5-0002r, ES.000000.AMA/C24-5-0002v...  
g) Com a primera imatge digitalitzada del document figurarà la pàgina o pàgines amb les dades que el descriguen (dates extremes, signatura, assumpte...).  
h) Durant el procés de digitalització, sota cada full del document original es col·locarà paper d'un color neutre adequat que permeta distingir el contorn del document o qualsevol tipus de deteriorament, que impedisca la transparència i evite la visualització del següent.  
i) Per a la captura d'originals de gran format, com mapes, plànols i pergamins, es podrà optar per qualsevol de les opcions següents:  
- Es podrà realitzar una única captura de grandària real si la digitalització resultant té la suficient qualitat (resolució, detall, etc.) per als tècnics.  
- Si no es considera adequada la digitalització de l'apartat anterior, s'hauran de realitzar diverses captures de la mateixa imatge. Primer es farà una única captura del total del document en format JPEG, amb les característiques definides en l'apartat b del punt 1 d'aquest article; la imatge resultant es dividirà en coordenades per a obtindre una malla quadriculada. Cada quadrícula d'aquesta malla es capturarà separadament en TIFF amb les característiques que s'indiquen en l'apartat b del punt 1 d'aquest article, amb un format no superior a DIN A3, indicant en la referència de cada imatge la coordenada de la part de la quadrícula general corresponent. L'esmentada coordenada estarà formada per un codi alfanumèric on l'eix vertical s'identificarà amb una lletra i l'eix horitzontal amb un número. Exemple: ES.000000.AMA/C24-5-0001r-A1, ES.000000.AMA/C24-5-0001v-A1, ES.000000.AMA/C24-5-0001r-A2, ES.000000.AMA/C24-5-0001v-A2...  
j) En les unitats de suport digital figurarà adherida, en el cas de discos durs externs, una caràtula amb la informació següent: nom de la institució i anagrama, logotip de la Generalitat, any de la convocatòria de l'ajuda, signatures i format.  
k) Cada unitat de suport digital es presentarà en un estoig o contenidor rígid individual dotat d'una caràtula on es reproduirà la informació establida en el punt j d'aquest article.  
4. Seran motiu d'exclusió:  
- Qualsevol variació dels requisits de digitalització respecte dels previstos en aquesta ordre.  
- Aquelles sol·licituds el preu de les quals per imatge digitalitzada supere en 0,20 euros el preu mitjà unitari per imatge establit per la comissió avaluadora, seran desestimades. A aquests efectes, el preu mitjà unitari per imatge serà la mitjana de tots els preus per imatge pagats pels sol·licitants d'aquestes subvencions, després d'eliminar els valors superior i inferior.  
5. Els treballs de restauració que es podran finançar seran els destinats a la restauració de la documentació existent en l'arxiu municipal, que es trobe en mal estat i estiga datada amb anterioritat a l'any 1940.  
  
La restauració estarà realitzada per tècnics de restauració especialitzats en els suports documentals objecte de restauració. Les sol·licituds que presenten treballs de restauració que a criteri de la comissió avaluadora es consideren tècnicament inadequats, seran desestimades.  
6. Per a la realització d'aquests treballs, els beneficiaris podran subcontractar amb tercers fins al 100 % de l'import de l'activitat subvencionada, atenent els requisits i límits previstos en l'article 29 de la Llei 38/2003, de 17 de novembre, General de Subvencions.  
7. Si el material que s'haja d'adquirir amb l'objecte de la subvenció té la consideració d'inventariable, caldrà tindre en compte les exigències dels apartats 4 i 5 de l'article 31 de la Llei 38/2003, de 17 de novembre, General de Subvencions.  
  
  
TÍTOL II  
Procediment  
  
Article 5. Sol·licituds i documentació  
Les sol·licituds es formularan en la forma i terminis que es determinen en la convocatòria corresponent, i la seua presentació, junt amb la documentació que calga aportar, suposa l'acceptació de les bases que s'estableixen en aquesta ordre.  
  
Article 6. Tramitació del procediment  
1. El procediment de concessió s'iniciarà d'ofici per mitjà de convocatòria pública, aprovada per l'òrgan competent i publicada en el Diari Oficial de la Comunitat Valenciana.  
2. Les subvencions seran concedides d'acord amb els principis de publicitat, transparència, objectivitat, igualtat i no-discriminació i en règim de concurrència competitiva, arreplegat en l'article 163 de la Llei 1/2015, d'Hisenda Pública, del Sector Públic Instrumental i de Subvencions, i en l'article 22 de la Llei 38/2003, General de Subvencions.  
3. L'òrgan competent per a l'ordenació i instrucció del procediment de concessió de la subvenció, en els termes establits per la Llei 38/2003, General de Subvencions, serà la subdirecció general competent en matèria d'arxius que, en qualsevol moment del procediment, podrà d'ofici acordar totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
4. La comprovació de l'existència de dades no ajustades a la realitat podrà comportar, en funció de la seua transcendència, la denegació de la subvenció sol·licitada, amb audiència prèvia del sol·licitant, sense perjudici de la resta de responsabilitats que puguen derivar-se d'aquesta circumstància.  
  
Article 7. Criteris i procediment de la concessió de la subvenció  
1. La valoració de les sol·licituds de subvenció i la proposta de concessió les realitzarà una comissió avaluadora, òrgan col·legiat format per:  
- Presidència: titular de la direcció del servei competent en matèria d'arxius, o persona en qui delegue.  
- Vocals: tres tècnics o tècniques funcionaris, adscrits a la direcció general competent en matèria d'arxius.  
- Secretari: titular d'una direcció de secció adscrita al servei competent en matèria d'arxius.  
2. Comprovació de la documentació i assignació de la subvenció:  
  
Fase primera. Comprovació de la documentació  
En primer lloc es comprovarà que la documentació justificativa que acompanya la sol·licitud acredita de manera suficient la quantia sol·licitada per l'interessat en concepte de subvenció i s'ajusta a l'objecte establit en l'article 1. En cas que la documentació aportada no justifique suficientment el total del que s'ha sol·licitat, transcorregut el termini preceptiu d'esmena, aquesta quantitat es reduirà en la part que corresponga.  
Queden excloses les sol·licituds que resulten per davall de la despesa mínima que s'indique en la convocatòria.  
La comissió avaluadora podrà requerir als interessats totes les dades i acreditacions que considere necessàries per a la deguda qualificació de les despeses objecte de subvenció.  
Fase segona. Assignació de la subvenció  
a) S'atorgarà a tots els sol·licitants que hagen superat la primera fase una quantitat l'import de la qual s'indicarà en la convocatòria.  
b) La dotació econòmica restant es distribuirà entre els beneficiaris que hagen realitzat una inversió superior a la que s'indique en la convocatòria, degudament justificada, tenint en compte els factors següents:  
X = dotació econòmica restant després de l'assignació lineal de la subvenció.  
I = inversió justificada de cada sol·licitant  
T = suma de les inversions justificades de tots els sol·licitants que han superat la fase primera  
Fórmula de repartiment: subvenció = (X\*I)/T  
  
Article 8. Resolució de la convocatòria  
1. La comissió avaluadora, a la vista dels expedients, formularà la proposta de resolució definitiva, que elevarà a la persona titular de la conselleria competent en matèria d'arxius, que serà la competent per a resoldre, sense perjuí de les disposicions vigents sobre la delegació de l'exercici de competències.  
2. El termini màxim per a tramitar, resoldre i notificar les sol·licituds sobre les subvencions arreplegades en aquesta ordre serà de sis mesos a comptar de la data de publicació de la resolució de la convocatòria corresponent. Transcorregut aquest termini sense que s'haja notificat resolució expressa, les sol·licituds es consideraran desestimades per silenci administratiu, de conformitat amb el que disposa la Llei de Procediment Administratiu Comú.  
3. La denegació de la subvenció haurà de ser motivada i les raons es faran constar en la resolució.  
4. La resolució serà publicada en el Diari Oficial de la Comunitat Valenciana, que produirà els efectes de notificació, segons el que disposen la Llei de Procediment Administratiu Comú i l'article 18 de la Llei General de Subvencions.  
  
  
TÍTOL III  
Disposicions comunes de gestió econòmica   
i de règim normatiu i sancionador  
  
Article 9. Justificació de la subvenció  
Els documents justificatius de les despeses subvencionables es presentaran en el moment de la sol·licitud.  
  
Article 10. Règim de pagament de la subvenció  
1. El pagament s'efectuarà en una sola vegada, per mitjà de transferència bancària, una vegada publicada la resolució d'adjudicació, sempre que el beneficiari complisca amb els requisits exigits per la Llei 38/2003, General de Subvencions, tal com s'exigeix en les presents bases.  
2. Quan les activitats hagen sigut finançades amb la present ajuda i, a més, amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'aquests fons a les activitats subvencionades.  
  
Article 11. Compatibilitat amb altres subvencions i ingressos  
1. Les subvencions regulades per les presents bases seran compatibles amb la percepció d'altres subvencions procedents de qualssevol administracions o ens públics o privats, nacionals o internacionals, sempre que el seu conjunt no supere el cost de l'activitat subvencionada.  
  
2. A l'efecte del control dels límits anteriorment exposats, s'exigirà, als sol·licitants, una declaració responsable de subvencions en què s'indiquen totes les que tinguen concedides o sol·licitades per al mateix objecte.  
Article 12. Circumstàncies que podran donar lloc a la modificació de la resolució  
Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podran donar lloc a la modificació de la resolució de la concessió o al reintegrament d'aquesta, de conformitat amb l'article 37 de la Llei 38/2003, General de Subvencions, i d'acord amb el que estableix l'article 172 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
  
Article 13. Reintegrament  
1. Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, de 17 de novembre, General de Subvencions, i d'acord amb el que estableix l'article 172 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
2. L'òrgan concedent serà el competent per a exigir del beneficiari el reintegrament de subvencions per mitjà de la resolució del procediment regulat en el capítol 2 de la Llei 38/2003, de 17 de novembre, General de Subvencions, quan s'aprecie l'existència d'algun dels supòsits de reintegrament previstos en l'article 37 de la Llei 38/2003, de 17 de novembre, General de Subvencions, i d'acord amb el que estableix l'article 172 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
  
Article 14. Pla de control  
Es durà a terme un pla de control de la realització de l'activitat subvencionada, per mitjà de la comprovació i control de la documentació de caràcter econòmic, justificativa de l'import concedit, com a aportació preceptiva per la persona beneficiària, per al pagament de l'ajuda, de conformitat amb el que estableix l'article 169 de la Llei 1/2015, d'Hisenda Pública, del Sector Públic Instrumental i de Subvencions. Igualment, es podran realitzar controls sobre el terreny, a posteriori i/o de qualitat i realitzant mostres aleatòries, dirigides o de risc, sobre un percentatge mínim d'ajuda sobre el total pagat en aquesta línia, que determinarà l'òrgan concedent.  
  
Article 15. Infraccions i sancions administratives  
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveuen el títol IV de la Llei 38/2003, de 17 de novembre, General de Subvencions, i el capítol IV del títol X de Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
  
  
DISPOSICIONS FINALS  
  
Primera. Instruccions  
S'autoritza la direcció general amb competències en matèria d'arxius a dictar les instruccions que siguen necessàries perquè, en l'àmbit de les seues competències, s'adopten les mesures necessàries per a l'aplicació d'aquesta ordre i de les convocatòries corresponents.  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 23 de setembre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI